
MBI NJË NDRYSHIM NË VENDIMIN E BORDIT TË ERE-s NR. 187, DATË 10.11.2017, “PËR LICENCIMIN E SHOQËRISË ALBGAZ SHA NË AKTIVITETIN E SHPËRNDARJES SË GAZIT NATYROR”, TË NDRYSHUAR

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; nenit 3, pika 50; nenit 22, pika 2, germat “a” dhe “b”, të ligjit nr. 102/2015, “Për sektorin e gazit natyror”; nenit 113, pika 3, të ligjit nr. 44/2015, “Kodi i Procedurave Administrative”; nenit 4, pika 1, germat “a” dhe “b”; nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 19.12.2018, mbasi shqyrtoi relacionin e përgatitur nga drejtoritë teknike për një ndryshim në vendimin e Bordit të ERE-s nr. 187, datë 10.11.2017, “Për licencimin e shoqërisë ‘Albgaz’ sh.a. në aktivitetin e shpërndarjes së gazit natyror”, të ndryshuar,
 konstatoi se:
- Bordi i ERE-s, me vendimin nr. 187, datë 10.11.2017, ka vendosur “Për licencimin e shoqërisë ‘Albgaz’ sh.a. në veprimtarinë e shpërndarjes së gazit natyror”, të ndryshuar me vendimin nr. 177, datë 20.8.2018. 
- Me shkresën nr. 495/1 prot., datë 23.8.2018, ERE ka përcjellë pranë “Albgaz” sh.a. njoftimin e vendimit nr. 177, datë 20.8.2018, të sipërcituar, duke i bërë me dije edhe detyrimin për depozitimin e dokumentacionit të munguar brenda datës 20.12.2018.
- Sa më sipër, shoqëria “Albgaz” sh.a. i është drejtuar ERE-s me shkresën nr. 88/1 prot., datë 14.12.2018 (protokolluar në ERE me nr. 495/3, datë 17.12.2018), me anë të së cilës ka kërkuar shtyrjen e afatit të dërgimit të dokumentacionit të munguar deri në datën 4.3.2019 duke informuar ERE-n mbi përditësimin e procedurave të dokumentacionit për pajisjen me certifikatën e pronësisë për, Sheq i Madh, Fier Drizë, Fier Gjonçe, Lavdan. 
- Për pasuritë Cërrik, Drenovë, Mallakastër Balldren, Mallakastër, “Albgaz” sh.a. infomon ERE-n se ka bërë kërkesë në ZVRPP përkatëse, në kuadër të mundësimit të ecjes me ritme të shpejta në procesin e rregjistrimit të aseteve.
- Me qëllim plotësimin e dokumentacionit, shoqëria “Albgaz” sh.a. informon ERE-n se ka aplikuar për transferimin e lejes mjedisore të (tipi A) pranë Agjencisë Kombëtare të Mjedisit dhe është ende në pritje.
- “Albgaz” sh.a. duke risjellë në vëmendje edhe ndryshimet në drejtimin e shoqërisë si dhe strukturave të ministrive nga të cilat ka varësi, bën me dije se po merr të gjitha masat e nevojshme për plotësimin e pikave të kërkuara nga vendimet e sipërcituara.
- “Albgaz” sh.a. kërkon nga ERE shtyrjen e afateve të dërgimit të dokumentacionit të munguar të vendimeve sipërcituar, mundësisht deri në datën 4.3.2019.
- Çështjet e parashtruara për të cilat kërkohet shtyrja e afateve të paraqitjes është jashtë vullnetit të “Albgaz” sh.a. për realizimin e tyre në kohë, pasi janë kompetencë e institucioneve të tjera përgjegjëse. Duke qenë të tilla duhet të reflektohen ndryshimet e kërkuara nga “Albgaz” sh.a., në afatet e vendosura në vendimin për licencimin e shoqërisë “Albgaz” sh.a. në aktivitetin e shpërndarjes të gazit natyror. 
Për gjithë sa më sipër, Bordi i ERE-s 

VENDOSI:

1. Të miratojë një ndryshim në vendimin e Bordit të ERE-s nr. 187, datë 10.11.2017, “Për licencimin e shoqërisë ‘Albgaz’ sh.a. në aktivitetin e shpërndarjes së gazit natyror”, të ndryshuar, si më poshtë:
“Të licencojë shoqërinë ‘Albgaz’ sh.a. në veprimtarinë e shpërndarjes së gazit natyror, për një afat 30-vjeçar, me kushtin që brenda datës 4.3.2019, në mbështetje të nenit 24, pika 2 e ligjit nr. 102/2015, “Për sektorin e gazit natyror”, të plotësojë gjithë dokumentacionin e munguar...”
2. Drejtoria e e Licencimit dhe e Monitorimit të Tregut të njoftojë “Albgaz” sh.a. për vendimin e Bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 45 ditëve kalendarike nga botimi në Fletoren Zyrtare. 

